Ministerul Energiei vrea să pună presiune pe furnizori să scadă și mai mult prețul energiei electrice și al gazelor naturale, prin scăderea plafoanelor la care cumpără de la producători, a afirmat, marți, ministrul Sebastian Burduja. Potrivit ministrului, românii ar putea începe să simtă aceste ieftiniri începând din lunile mai-iunie.
"Săptămâna aceasta ne pregătim de o optimizare a schemei de plafonare-compensare, prin care prețurile din facturi ar putea să mai scadă. În niciun caz nu vor crește, pentru că plafoanele (la consumatorii finali – n.r.) nu se schimbă. Dar vrem să punem o presiune și mai mare pe furnizori pentru a scădea prețurile atât la energia electrică, cât și la gaze naturale, prin scăderea plafonului la care producătorii vând energia", a spus Burduja, la un forum pe tema energiei, potrivit HotNews.ro.
El a arătat că, la nivel european, avem al cincilea cel mai ieftin curent electric și al patrulea cel mai ieftin gaz, potrivit datelor Eurostat din trimestrul trei al anului trecut.
La electricitate, plafonul pentru consumatorii casnici a fost stabilit la 0,68 lei pe kWh pentru consumul sub 100 kWh, 0,8 lei pe kWh pentru 100-255 kWh și 1,3 lei pe kWh pentru consumuri de peste 300 de kWh.
La gaze, plafonul este 0,31 lei pe kWh.